Document ID: 32011R0580

REGULAMENTUL (UE) NR. 580/2011 AL PARLAMENTULUI EUROPEAN ȘI AL CONSILIULUI
din 8 iunie 2011
de modificare a Regulamentului (CE) nr. 460/2004 privind instituirea Agenției Europene pentru Securitatea Rețelelor Informatice și a Datelor, în ceea ce privește durata de funcționare a acesteia
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 114,
având în vedere propunerea Comisiei Europene,
după transmiterea proiectului de act legislativ către parlamentele naționale,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura legislativă ordinară (2),
întrucât:
(1)
În 2004, Parlamentul European și Consiliul au adoptat Regulamentul (CE) nr. 460/2004 (3) prin care a fost înființată Agenția Europeană pentru Securitatea Rețelelor Informatice și a Datelor (denumită în continuare „agenția”).
(2)
În 2008, Parlamentul European și Consiliul au adoptat Regulamentul (CE) nr. 1007/2008 (4) de modificare a Regulamentului (CE) nr. 460/2004 în ceea ce privește durata de funcționare a agenției.
(3)
Începând din noiembrie 2008, a avut loc o dezbatere publică privind direcția generală a eforturilor europene vizând creșterea securității rețelelor și a informațiilor, inclusiv o dezbatere cu privire la agenție. În conformitate cu strategia Comisiei pentru o mai bună legiferare și ca o contribuție la această dezbatere, Comisia a lansat o consultare publică privind obiectivele posibile ale unei politici consolidate de securitate a rețelelor și a informațiilor la nivelul Uniunii, care s-a derulat din noiembrie 2008 până în ianuarie 2009. În decembrie 2009, dezbaterea a condus la adoptarea Rezoluției Consiliului din 18 decembrie 2009 privind o abordare europeană a securității rețelelor și a informațiilor bazată pe colaborare (5).
(4)
Având în vedere rezultatele dezbaterii publice, se prevede înlocuirea Regulamentului (CE) nr. 460/2004.
(5)
Procedura legislativă de reorganizare a agenției poate necesita un timp îndelungat pentru dezbateri și, deoarece mandatul agenției expiră la 13 martie 2012, este necesar să se adopte o prelungire a acestuia care, pe de o parte, va acorda timpul suficient pentru dezbateri în Parlamentul European și în Consiliu și, pe de altă parte, va asigura coerență și continuitate.
(6)
Prin urmare, durata de funcționare a agenției ar trebui prelungită până la 13 septembrie 2013,
ADOPTĂ PREZENTUL REGULAMENT:
Articolul 1
Articolul 27 din Regulamentul (CE) nr. 460/2004 se înlocuiește cu următorul text:
„Articolul 27
Durata de funcționare
Agenția se înființează la 14 martie 2004 pentru o perioadă de nouă ani și șase luni.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulamentul este obligatoriu în toate elementele sale și se aplică direct în toate statele membre.
Adoptat la Strasbourg, 8 iunie 2011.

Labels: 10
12
15